Document ID: 32013R0815

REGULAMENTUL (UE) NR. 815/2013 AL COMISIEI
din 27 august 2013
de modificare a Regulamentului (CE) nr. 748/2009 privind lista operatorilor de aeronave care au efectuat o activitate de aviație menționată în anexa I la Directiva 2003/87/CE a Parlamentului European și a Consiliului la 1 ianuarie 2006 sau ulterior, specificând statul membru de administrare pentru fiecare operator de aeronave, pentru a ține seama de aderarea Croației la Uniunea Europeană
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (b),
întrucât:
(1)
Directiva 2008/101/CE a Parlamentului European și a Consiliului (2) a modificat Directiva 2003/87/CE cu scopul de a integra activitățile de aviație în schema de comercializare a certificatelor de emisii de gaze cu efect de seră în cadrul Uniunii Europene.
(2)
Regulamentul (CE) nr. 748/2009 al Comisiei (3) stabilește o listă a operatorilor de aeronave care au desfășurat o activitate de aviație, astfel cum este definită în anexa I la Directiva 2003/87/CE, la data de 1 ianuarie 2006 sau ulterior.
(3)
Lista respectivă a fost creată cu scopul de a reduce sarcina administrativă a operatorilor de aeronave, prin furnizarea de informații pe baza cărora statele membre vor reglementa un anumit operator de aeronave.
(4)
Includerea în schema Uniunii de comercializare a certificatelor de emisii este condiționată de desfășurarea unei activități de aviație, astfel cum se prevede în anexa I la Directiva 2003/87/CE, și nu este condiționată de includerea pe lista operatorilor de aeronave întocmită de Comisie în baza articolului 18a alineatul (3) din directiva respectivă.
(5)
Aderarea Croației la Uniunea Europeană la 1 iulie 2013 și criteriile de determinare a statului membru de administrare pentru fiecare operator de aeronave, stabilite la articolul 18a alineatul (1) din Directiva 2003/87/CE, implică faptul că anumiți operatori de aeronave ar trebui administrați de Croația.
(6)
Prin urmare, Regulamentul (CE) nr. 748/2009 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 748/2009 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 august 2013.

Labels: 8
18
15
20